FI Euroopan unionin virallinen lehti C 129/19

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2011/C 129/11

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”FASOLA WRZAWSKA”

EY-N:o: PL-PDO-0005-0645-24.09.2007

SMM ( ) SAN ( X )

1. Nimi:

”Fasola wrzawska”

2. Jäsenvaltio tai kolmas maa:

Puola

3. Maataloustuotteen tai elintarvikkeen kuvaus:

3.1 Tuotetyyppi:

Luokka 1.6. Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Nimikkeellä ”fasola wrzawska” saa myydä ainoastaan ruusupavun (Phaseolus multiflorus) kuivattuja siemeniä.

Fyysiset ominaisuudet:

1 000 siementä painaa 2 100–2 900 g viljelymaan laadusta ja kasvukauden sääolosuhteista riippuen.

Pavunsiemenet ovat sivuilta litteitä ja munuaisen muotoisia, puhtaita, kokonaisia, kypsiä ja hyvin muodostuneita. Papujen kosteusprosentti saa olla enintään 18, eivätkä ne saa olla kuivettuneita eikä niissä saa olla hyönteisten tekemiä reikiä eikä minkäänlaisia merkkejä pilaantumisesta tai lämpötilan aiheuttamasta kasvusta. Siementen kuori on kiiltävä ja väriltään yhtenäisen valkoinen.

Papuihin ennen pakkaamista sovellettavat vähimmäisvaatimukset:

— rikkoutuneita papuja (siemenen puolikkaita) enintään 0,1 %,

— kuivettuneita papuja enintään 0,3 %,

— vierasaineita enintään 0,05 % (multaa enintään 0,02 %),

— pilaantuneita ja homehtuneita papuja enintään 0,2 %,

— epätasaisen värisiä papuja enintään 0,6 %. Papuja, jotka eivät täytä kaikkia vaatimuksia, saa kuitenkin olla yhteensä enintään 1,25 prosenttia kokonaispainosta.

3.3 Raaka-aineet (ainoastaan jalostetut tuotteet):

—

3.4 Rehut (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Kaikkien ”fasola wrzawska” -papujen tuotantovaiheiden tulee tapahtua 4 kohdassa yksilöidyllä maantieteellisellä alueella. Viljelyssä käytetään ainoastaan ”fasola wrzawska” -papujen viljelyalueelta saatuja ruusupavun (Phaseolus multiflorus) siemeniä.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityissäännöt:

—

4. Maantieteellisen alueen tarkka rajaus:

”Fasola wrzawska” -papuja viljellään Ala-Karpatian voivodikunnan alueella seuraavilla paikkakunnilla:

— Wrzawy, Gorzyce, Motycze Poduchowne, Trześń, Zalesie Gorzyckie (Gorzycen kunta, Tarnobrzeskin piirikunta),

— Skowierzyn, Zaleszany, Majdan Zbydniowski, Motycze Szlacheckie (Zaleszanyn kunta),

— Dąbrówka Pniowska, Pniów, Nowiny, Witkowice, Chwałowice, Antoniów, Orzechów (Radomyśl nad Sanemin kunta);

näistä Zaleszanyn ja Radomyśl nad Sanemin kunnat sijaitsevat Stalowowolskin piirikunnan alueella.

5. Yhteys maantieteelliseen alueeseen:

5.1 Maantieteellisen alueen erityisyys:

5.1.1 Luontoon liittyvät tekijät

Papujen viljelyalue sijaitsee Tarnobrzegin tasangolla ja Sanjoen alajuoksua reunustavassa laaksossa. Koillisessa alue rajoittuu Veikseliin, johon alueen halki virtaava Sanjoki yhtyy Wrzawyn lähellä. Alue muodostaa Sandomierzin altaan pohjoisosan.

Sandomierzin altaassa vallitsee alangoille tyypillinen ilmasto, jolle ovat ominaisia pitkät helteiset kesät, leudot talvet ja suhteellisen alhainen sademäärä. Vuoden keskimääräinen sademäärä on noin 600 mm (vuosina 1985–1996 se oli 523–628 mm), mistä yli 230 mm saadaan kasvukaudella.

Vuoden keskilämpötila on 7,7–8,0 °C. Vuoden lämpimin kuukausi on heinäkuu, jolloin päivälämpötila on keskimäärin + 18 °C. Kylmin kuukausi on tammikuu, jolloin keskimääräinen lämpötila on – 4 °C.

Päivät ovat tällä alueella enimmäkseen erittäin lämpimiä ja aurinkoisia tai vain hieman pilvisiä taikka erittäin lämpimiä ja poutaisia. Suhteellisen yleisiä ovat myös kohtalaisen lämpimät ja aurinkoiset päivät. Alueelle on tyypillistä myös pitkä pakkaseton kausi.

Kahden suuren joen, Veikselin ja Sanin, läheisyys vaikuttaa merkittävästi niiden välisellä alueella vallitsevaan erityiseen mikroilmastoon. Tämä näkyy siinä, että kasvukausi (jolloin vuorokauden keskilämpötila on vähintään 5 °C) kestää täällä lähes 220 vuorokautta, eli se on 25 vuorokautta pidempi kuin naapurialueilla. Sandomierzin allasta reunustavat Vähä-Puolan ylänkö, Roztoczen kukkulat ja Karpaattien alarinteet. Tällainen pinnanmuodostus rajoittaa voimakkaiden tuulten esiintymistä koko alueella.

Edellä 4 kohdassa kuvattu alue sijaitsee ympäristöä alempana, minkä vuoksi se on suojassa voimakkaiden tuulten haittavaikutuksilta. Alueen maaperä muodostuu ennen muuta lietemaista, jotka ovat syntyneet tulvasedimenttien kerrostuessa, kun alueen joet Veiksel ja San sekä pienemmät joet, mm. Łęg, Trześniówka ja Osa, aiemmin tulvivat usein. Kyseessä on yksi hedelmällisimmistä maalajeista, joita esiintyy pääasiallisesti jokilaaksoissa: Veikselin lietemaat luokitellaan pääasiallisesti erittäin hyvään tai hyvään vehnän ja punajuuren viljelymaahan sekä hyvään vehnän viljelymaahan ja erittäin hyvään ja hyvään rukiin viljelymaahan.

Kyseiselle alueelle on tyypillistä myös se, että keväisin ja syksyisin on usein sumuista. Tämä lieventää tehokkaasti päivä- ja yölämpötilojen välisiä suuria vaihteluja. Veikselin ja Sanin läheisyyden ansiosta alueella ei ole pulaa pintavedestä.

5.1.2 Inhimilliset tekijät

Alueen maataloustuottajat ovat vuosien mittaan hioneet papujen viljelyä yhä kehittyneempään suuntaan. Samalla he ovat pyrkineet pitäytymään työmenetelmiin, jotka eivät järkytä ympäristön luonnonmukaista tasapainoa. Paikallisten maataloustuottajien osaaminen liittyy erityisesti papujen viljelymenetelmiin ja siinä sovellettaviin periaatteisiin, tukikeppien valintaan ja valmisteluun, oikean kylvöajankohdan valintaan, pavunvarsien sitomiseen tukikeppeihin sekä sen arviointiin, milloin on sopiva aika leikata pavunvarret ja puida pavut. Paikallisten tuottajien osaamisesta kertoo myös niiden ”fasola wrzawska” -papujen tuotantoon liittyvien työvaiheiden lukumäärä, jotka on suoritettava käsin: tukikeppien valmistelu, papujen kylväminen, kasvien mullitus (rikkaruohojen poistaminen ja maan muokkaaminen), varsien sitominen tukikeppeihin sekä papujen kerääminen ja lajittelu.

Jokainen ”fasola wrzawska” -papujen tuotantovaihe perustuu alueen tuottajien perinteiseen osaamiseen, ja valtaosa töistä tehdään käsin. Siksi paikallisten tuottajien osaamisella on tuotannossa ratkaiseva merkitys. Ennen viljelyn aloittamista on lajiteltava ja valmisteltava tukikepit, joihin kasvit sidotaan.

Tukikepit on pystytettävä pellolle sopivalle etäisyydelle toisistaan, jotta pavut voivat kasvaa ja kehittyä kunnolla.

Pavut voidaan tukea monin eri tavoin, esimerkiksi pystysuoriin tukikeppeihin tai keppien väliin viritetystä rautalangasta riippuviin tukilankoihin tai rautalankojen varassa oleviin tukikeppeihin. ”Fasola wrzawska” -pavut kuivataan ulkoilmassa ja kerätään sitä mukaa kuin palot kypsyvät. Kuivatut palot puidaan ja lajitellaan käsin. Pavut on säilytettävä puhtaassa ja kuivassa, hyvin ilmastoidussa tilassa, jossa ei ole tuholaisia eikä vieraita hajuja. Papuja ei saa säilyttää ilmatiiviissä säkeissä.

5.2 Tuotteen erityisyys:

”Fasola wrzawska” -pavuilla on seuraavat erityisominaisuudet:

— siementen suuri koko – ”fasola wrzawska” -papujen siemenet ovat suuremmat kuin muilla ruusupavuilla (Phaseolus multiflorus): 1 000 siementä painaa 2 100–2 900 g viljelymaan laadusta ja kasvukauden sääolosuhteista riippuen, mikä tarkoittaa, että ”fasola wrzawska” -papujen siemenet painavat 40–90 prosenttia enemmän kuin muiden ruusupapujen siemenet,

— pavut imevät vettä 20 prosenttia enemmän kuin 4 kohdassa yksilöidyn maantieteellisen alueen ulkopuolella kasvaneet pavut,

— siemenen kuoren paksuus – ”fasola wrzawska” -papujen kuoren tilavuus ja paino on noin 20 prosenttia pienempi kuin muilla saman lajin pavuilla, jotka ovat kasvaneet yksilöidyn maantieteellisen alueen ulkopuolella,

— makea maku, joka on todettu myös aistinvaraisessa laboratoriotestissä,

— pavuille ominainen luonnollinen tuoksu, ei homeen tai käymisen hajua eikä muitakaan vieraita hajuja,

— rakenne ja koostumus – hienojakoinen, suussasulava, ei jauhoista jälkimakua,

— keittoaika on keskimäärin 10 minuuttia lyhyempi kuin 4 kohdassa yksilöidyn maantieteellisen alueen ulkopuolella viljellyillä ruusupavuilla.

5.3 Syy-seuraus-suhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

”Fasola wrzawska” -papujen tuotanto edellyttää sekä luonnollisten (ilmaston ja maaperän) että inhimillisten tekijöiden (paikallisten tuottajien osaamisen) yhteisvaikutusta. Vain nämä tekijät yhdistämällä saadaan aikaan tuotteen erityinen laatu.

”Fasola wrzawska” -papujen viljelyalueen erityisominaisuuksia ovat korkealaatuiset lietemaat, säännellyt vesiolosuhteet ja kahden suuren joen, Veikselin ja Sanin, muodostama mikroilmasto. Edellä mainitut maantieteellisen alueen ominaisuudet sekä paikallisten tuottajien osaaminen, joka perustuu kasvien oikeanlaiseen tukemiseen sekä kylvörivien ja kasvien väliseen oikeaan etäisyyteen, takaavat yhdessä olosuhteet, joissa ”fasola wrzawska” -pavut voivat kasvaa mahdollisimman hyvin, niin että saadaan korkealuokkaisia siemeniä, jotka ovat merkittävästi suurempia kuin samaan lajiin kuuluvien, mutta 4 kohdassa yksilöidyn maantieteellisen alueen ulkopuolella kasvaneiden kasvien siemenet. Alue on ympäröiviä alueita lämpimämpi, ja pakkaseton kausi on pidempi, minkä vuoksi myös kasvukausi on pidempi. Koska alue on alavaa, se on ympäröivien korkeampien seutujen ansiosta suojassa voimakkailta tuulilta, mikä on pavunvarsien kehityksen kannalta tärkeää, koska ne vahingoittuvat tuulessa helposti. Kun nämä tekijät yhdistetään paikallisten tuottajien osaamiseen, jota ilmentää siementen kerääminen käsin sitä mukaa kuin ne kypsyvät ja kuivuvat ulkoilmassa, saadaan ohutkuorisia siemeniä, joilla on oikeanlainen rakenne ja koostumus.

Maantieteelliset tekijät ja paikallisten tuottajien osaaminen vaikuttavat yhdessä myös ”fasola wrzawska” -papujen kulinaarisiin erityisominaisuuksiin, jotka ovat erittäin arvostettuja. Pitkä ja enimmäkseen aurinkoinen kasvukausi luo edellytykset monien hiilihydraattien synteesille. Tämä seikka yhdessä sen inhimillisen osaamisen kanssa, jonka ansiosta pavut kerätään siementen kehityksen kannalta oikeaan aikaan, varmistaa, että papujen hiilihydraattipitoisuus on ihanteellinen. Sen ansiosta ”fasola wrzawska” -pavuilla on niille ominainen makea maku. Kuivaaminen tietynlaisissa olosuhteissa sekä säilytyspaikan ja -olosuhteiden oikea valinta takaavat ”fasola wrzawska” -papujen erityisen tuoksun. Käsin tehtävä puinti ja lajittelu puolestaan takaavat, että papujen laatua koskevat vaatimukset täyttyvät.

Luonnonmukainen kuivatusmenetelmä pitää papujen kosteuden alhaisena, ja se myös estää soluseinämien sortumisen, niin että niiden välinen etäisyys pienenee tasaisesti, toisin kuin keinotekoisesti nopeutetun kuivattamisen yhteydessä. Näiden menetelmien ansiosta pavut pystyvät imemään runsaasti vettä, niiden rakenne ja koostumus pysyvät hienojakoisina ja niiden keittoaika on lyhyempi kuin 4 kohdassa yksilöidyn maantieteellisen alueen ulkopuolella kasvatettujen ruusupavun siementen.

Eritelmän julkaisuviite:

(Asetuksen (EY) N:o 510/2006 5 artiklan 7 kohta)

http://www.minrol.gov.pl/DesktopDefault.aspx?TabOrgId=1620&LangId

(1) EUVL L 93, 31.3.2006, s. 12.